Ramaphosa neem waar as staatshoofCyril Ramaphosa. (Foto: GCIS) Cyril Ramaphosa, president van die ANC, sal na verwagting Donderdagmiddag amptelik ingehuldig word as Suid-Afrika se nuwe president. Adj.pres. Ramaphosa het laat Woensdagaand waarnemende president geword ná Jacob Zuma tydens ŉ regstreekse uitsending van die Uniegebou af bedank het. ŉ Mosie van wantroue wat deur die EFF ingedien is, was vir Donderdagmiddag geskeduleer, maar sal nou nie meer plaasvind nie omdat Zuma bedank het. Die parlement moet nou samesprekings hou oor wie as die volgende president aangestel gaan word. Alle aanduidings dui egter daarop dat Ramaphosa die pos sal vul. Maroela Media het vroeër berig die ANC het Zuma ŉ ultimatum gegee om teen einde gister te bedank, of ŉ mosie van wantroue in die parlement te moet trotseer. Zuma het gesê hy bly vir altyd baie verskuldig aan die ANC, “ŉ vryheidsbeweging wat ek al byna my lewe lank dien”. “Ek respekteer elke lid en leier van hierdie wonderlike beweging.” Hy het gesê van die oomblik dat hy verkies is tot president, het hy ŉ eed van lojaliteit afgelê aan die Grondwet van die Republiek van Suid-Afrika. “Dit was ŉ wonderlike leerervaring, ŉ yslike taak.”